**Cinc espais escènics de la comarca de l’Anoia ja han confirmat la seva participació a la segona edició del Cap Butaca Buida el proper dissabte 22 de març**

**Hi participaran teatres dels municipis de Calaf, Capellades, Sant Martí de Tous i Igualada**

Igualada, 12 de febrer de 2025. Cinc teatres de la comarca de l’Anoia ja s’han adherit a la segona edició de la campanya Cap Butaca Buida, la Diada del Teatre impulsada per ADETCA que espera batre un nou rècord històric d’espectadors el proper 22 de març. La butaca gegant, insígnia de la iniciativa, ha fet avui una nova parada de la seva gira per Catalunya al Teatre de l’Aurora.

L’Associació d’Empreses de Teatre de Catalunya (ADETCA) amb el suport de l’Institut Català de les Empreses Culturals (ICEC) del Departament de Cultura de la Generalitat de Catalunya i de la Corporació Catalana de Mitjans Audiovisuals, i amb la col·laboració de la Diputació de Barcelona, de l’Ajuntament de Barcelona i de la Diputació de Lleida, han presentat avui a Igualada, amb el Teatre de l’Aurora com a amfitrió, les dades actualitzades del projecte a la comarca de l’Anoia.

De moment, han confirmat la seva participació el **Casino de Calaf** amb *Toc, Toc*; el **Teatre la Lliga de Capellades** amb *Ens queda Irlanda*; el **Teatre de l'Aurora** **d'Igualada** amb *Jump*; el **Teatre Municipal Ateneu d'Igualada** amb *Pau i Treva* i **La Casa del Teatre Nu de Sant Martí de Tous** amb *Vida d’artista*.

El vicepresident d’ADETCA, **Toni Albaladejo**, ha explicat que “*el 22 de març és el gran dia per anar al teatre, tant si sou consumidors habituals de les arts escèniques com si no. És un repte col·lectiu que fem conjuntament el sector, les institucions i la societat, que l’hem de fer créixer cada any. Perquè cada butaca plena serà un èxit per la campanya, però sense cap dubte, és un triomf per la societat. Cal que omplim de teatre el 22 de març i que ens deixem omplir pel teatre sempre*”.

Per la seva banda, **Òscar Balcells**, director del Teatre de l’Aurora ha remarcat que “*estem convençuts que Cap Butaca Buida serà un èxit també aquest any arreu de la comarca. Cada vegada som més els teatres que apostem per promoure la Diada del Teatre. A l’Anoia l’any passat érem tres teatres participants, i enguany, de moment, ja en som cinc. És el Sant Jordi del Teatre i l’hem de cuidar amb bones propostes que mobilitzin el públic, dinamitzin els espais escènics i promocionin les companyies del territori”.*

En la seva primera edició, Cap Butaca Buida va reunir, en un sol dissabte, 55.583 espectadors que van omplir les platees dels 145 espais escènics que s’hi van adherir, entre teatres públics, privats i ateneus d’arreu de Catalunya, superant el 92% d’ocupació mitjana. Aquesta xifra va suposar un rècord absolut d’ocupació a Catalunya.

**Les Illes Balears, la Catalunya Nord, la Comunitat Valenciana i l’Alguer s’estrenen a Cap Butaca Buida.**

Enguany, Cap Butaca Buida traspassa fronteres i se celebra més enllà de les quatre demarcacions catalanes. **El Teatre i Auditori de** **Manacor** (Illes Balears)**, el Centre Cultural de Pesillà de la Ribera** (Catalunya Nord), el **Teatre Talia de València** i el **Teatre Cívic Gaví Bal·lero** (l’Alguer), ja han confirmat la seva participació amb quatre funcions el dia 22 de març.

Si bé és cert que entre els reptes de la iniciativa hi ha el d’omplir totes les butaques de les sales adherides a través de la implicació de milers d’espectadors, la jornada també servirà per donar el tret de sortida als actes de celebració de la Setmana Mundial del Teatre que se celebra a l’entorn del 27 de març (Dia Mundial del Teatre).

Al web **capbutacabuida.cat** es pot accedir als portals dels teatres adherits que ja han posat les seves localitats a la venda.

**Cap Butaca Buida amb Pallapupas**

Enguany Cap Butaca Buida destinarà un percentatge de la seva recaptació a **Pallapupas**, una ONG integrada per actors i actrius professionals que treballa en els usos terapèutics de l’humor als centres hospitalaris. Compten amb un mètode artístic propi i donen servei a pacients de totes les edats. Amb més de 20 anys d’experiència, Pallapupas treballa dia a dia per donar-li lloc a l’humor i a riure durant el procés de la malaltia i, d’aquesta manera, poder transformar els hospitals en espais més amables i plens de vida.

**El I Pla d’impuls del teatre de Catalunya**

El I Pla d’impuls del teatre de Catalunya 2023-2026 és una iniciativa del Departament de Cultura de la Generalitat de Catalunya, l’Associació d’Actors i Directors Professionals de Catalunya (AADPC), l’Associació d’Empreses de Teatre de Catalunya (ADETCA), l’Associació de Companyies de Teatre Professional de Catalunya (CIATRE), l’Associació Professional de Teatre per a Tots els Públics (TTP), el Col·lectiu de Companyies de Teatre Independent de Catalunya, la Plataforma d’Arts de Carrer (PAC) i UNIMA Catalunya, que compta amb la col·laboració de l’Institut Ramon Llull (IRL) i el Consell Nacional de la Cultura i de les Arts (CoNCA), i la complicitat de diversos municipis, entitats i equipaments escènics de Catalunya.

Aquest pla d’impuls consta de 23 mesures específiques que tenen per objectiu impulsar projectes de suport a la creació i a la producció; millorar la difusió i generació de públics; impulsar la contractació; assegurar la formació i la capacitació; incentivar la recollida de dades i coneixement; i altres variables de sostenibilitat mediambiental i accessibilitat.

# Fotografies presentació 2a edició “Cap Butaca Buida” a Igualada: <https://www.capbutacabuida.cat/ca/area-de-premsa.html>

*Per a més informació, cobertura o entrevistes podeu contactar amb:*

*Mima Garriga |* *mimagarriga@capbutacabuida.cat* *| 686 98 41 66*